- Memeyekɨ
- <
- 19
- >

19
'Ixaheritsixi Tsinahi kememɨte'u'axɨa
1 'Ixaheritsixi mekaniu'axɨani makumawe Tsinahi mɨrakutewatsie, haika metseri 'anukamiekaku 'Ekipitu kepauka memɨyekɨ. 2 Kepauka Xepirini memɨyekɨ, mɨkɨ kwieyaritsie mepeutahaxɨa Tsinahi makumawetsie, mana mekanikuyaxe hɨri hɨxie, 3 mɨkɨ hɨritsie Muitsexi kanitiyune Kakaɨyari hamatɨa mɨretaxatakɨ. Mana Yawé, mɨpaɨ katinitahɨawe:
«Mɨpaɨ ketiniwarutahɨawi Kakuwu tɨɨriyamama,
yaxeikɨata 'Ixaheri nuiwarimama:
4 “Xeme xemunenierixɨ xepɨhɨkɨ kenemɨtiuyuri 'Ekipitu,
meta nehetsɨa kenemɨtixe'atɨa
werika 'anayatsie xe'atetɨ xemu'axɨani hepaɨ.
5 Xɨka hikɨ xeme naimekɨ yaxetekakɨne,
netɨratu xɨka xehaye'atɨani,
neteɨterima xepɨhɨkɨtɨni
yunaime nuiwarite kwiepa memɨtama wahɨxie.
Tsepa naitɨ kwie nehetsɨa mɨmieme,
6 xeme nehetsiemieme mawari wewiwamete nehetsɨa miemete xepɨhɨkɨtɨni,
meta nuiwari xemɨpatsie”.
»Naime 'ikɨ 'ixaheritsixi ketiniwarutaxatɨa».
7 Hikɨ Muitsexi 'ukateka kaniwarukuxeɨrieni wa'ukiyarima naime tiwataxatɨanike Yawé kemɨrehɨawekai, 8 meta mɨkɨ yunaitɨ mɨpaɨ mekaniutiyuani: «Yatepɨtekakɨne naimetsie Yawé kemɨtatita'aitɨani».
Hikɨ Muitsexi kaneyani Yawé katinetaxatɨani kememutiyua teɨteri, 9 hikɨ Yawé mɨpaɨ katinitahɨawe:
—Ne 'ahetsɨa nepɨnehekɨata haiwitɨritsie ka'anuyehekɨakametsie, nepɨmatsitahɨawe 'ixaheritsixi memɨnetsi'enienikɨ, yuri memɨmate'eririekakɨ yuheyemekɨ.
Muitsexi Yawé yakatiniutahɨawe teɨteri kememaitɨkatei, 10 hikɨ Yawé mɨpaɨ katinitahɨawe:
—Kenemie mepatsiekame keniwarayeitɨa 'ixaheritsixi hikɨ meta 'uxa'a. Mɨpaɨ ketiniwaretahɨawi mekeheyuti'ekwa, 11 hairieka tukaritsie mekeheha'aritsieka, 'ana mɨkɨ tukaritsie nepɨnehekɨata Tsinahi yemuriyaritsie nepɨkateni yunaitɨ teɨteri menetsixeiyakaku. 12 'Inɨari kuraruyari kenateka hɨri warie mana 'ixaheritsixi memɨka'utikɨkanikɨ. Mɨpaɨ ketiniwarutahɨawi xewitɨ pɨka'anɨtiyeikani hɨritsiepai meta yu'ɨka tapa miemekɨ mana pɨkaheutakekani, meta kemɨ'ane mimayɨani kanimɨmɨkɨ. 13 Tsepa mɨtewi yatsepa tewatsiekame mɨyɨane, kanimɨmɨkɨ. Kemɨ'ane mimayɨani, kanimieriemɨkɨ tetexikɨ yatɨni 'ɨrɨtekɨ. Kepaukake kuxineta metayuani karima 'anake mepɨyɨwaweni.
14 Hikɨ Muitsexi kaniukateni hɨritsie 'akaneka, mepatsiekame 'ixaheritsixi kaniwarayeitɨani, mɨkɨta mekaniyuti'ekwa. 15 Mɨpaɨta Muitsexi katiniwarutahɨawe: «Xekeneyukuha'aritɨa hairieka tukaritsie miemekɨ, yu'ɨitama xepɨkawakumaɨwani».
16 Hairieka tukaritsie ximeri tɨranari kaneyuani muyuawitsie meta merɨkariya, hikɨ mana hɨritsie panukate haiwitɨri ka'anuyehekɨakametsie. Meta kuxineta karima kanetayuani naitsarie 'ixaheritsixi memakutei putayuanekai. 17 Hikɨ Muitsexi 'ixaheritsixi kaniwarayewitɨni Kakaɨyari memanunakekɨ, mɨkɨ Tsinahi yemuriyaritɨa mekaniti'uni. 18 Hɨri pɨkahekɨakai kɨtsikɨ, Yawé mɨkɨtsie muyeikakaikɨ taitsie yewetɨ. Pɨwaɨkawakai kɨtsi hɨritsie metineikakai, teka hepaɨ pɨtiyuxexeiyakai, meta naitɨ hɨri karima putayuanekai, 19 meta kuxineta matsi karima peyuatɨyeikakai. Hikɨ Muitsexi kaniutaniuni, Kakaɨyari meta kanita'eiya tɨranarikɨ.
20 Yawé kananukateni Tsinahi hɨriyaritsie 'amanutitewitsie paitɨ, mana Muitsexi kaniutahɨawe manutiyanikɨ. Kepauka Muitsexi hɨritsie mana mutine, 21 Yawé mɨpaɨ katinitahɨawe:
—Kenanukayaka 'ixaheritsixi keniwareta'imaiya kuraru 'inɨariyari manuyeka mepɨka'anayekɨkani menetsixeiyakutɨ, kapa yumɨiretɨ me'ukwinikɨ. 22 Yaxeikɨata mawari wewiwamete hurawa xɨka me'ukɨne mekepatsieka, xɨka mɨpaɨ meka'aneneni, ne nekaniwakwimɨkɨ.
23 Muitsexi Yawé mɨpaɨ katiniutahɨawe:
—Teɨteri mepɨkayɨwawe memanutikɨnekɨ 'ikɨ hɨri Tsinahi hetsie paitɨ, 'ekɨtsɨ 'ari pekatanayehɨtɨani, mɨpaɨ pepɨnetiutahɨawixɨ: “Kuraru 'inɨariyari kenateka hɨriwarie, meta nehetsɨa mieme patsiekame kenayeitɨa”.
24 Yawé mɨpaɨ katinita'eiya:
—Keneukayaka 'Aruni keneta'ini 'ahamatɨa matiyanikɨ. Peru pɨkayɨweni mawari wewiwamete meta teɨteri mematikɨnekɨ 'enapaitɨ nehetsɨa, xɨka mɨpaɨ me'uyɨni, mekanikwikuni.
25 Hikɨ Muitsexi 'uye'aka 'ixaheritsixi yaxeikɨata katiniwarutahɨawe.

- Memeyekɨ
- <
- 19
- >

© 2020 Wycliffe Bible Translators, Inc.